אביטל סומפולינסקי

אביטל לאה סומפולינסקי (נולדה ב-21 ביולי 1978) היא עורכת דין ישראלית המשמשת כמשנה ליועץ המשפטי לממשלה למשפט ציבורי־חוקתי.

== ביוגרפיה ==
אביטל סומפולינסקי נולדה בירושלים לאלישבע ופרופ' חיים סומפולינסקי. סבה מצד אימה הוא פרופ' אהרון קירשנבאום. בשנת 1996 סיימה את לימודיה בבית ספר חורב בעיר. השלימה תואר ראשון (בהצטיינות) ושני במשפטים באוניברסיטה העברית בירושלים. בשנת 2001 התמחתה בלשכת היועץ המשפטי לממשלה,<ref>[https://rotter.net/forum/gil/5596.shtml פרוטוקול מס' 237 מישיבת ועדת הכנסת], יום שלישי, י"ג בחשון התשס"ב (30 באוקטובר 2001)</ref> ובמחלקה האזרחית בפרקליטות המדינה. במשך כעשור, עד שנת 2012, עבדה במחלקת הבג"צים בפרקליטות המדינה.

=== הייעוץ המשפטי לכנסת ===
החל משנת 2012 עבדה סומפולינסקי בייעוץ המשפטי של הכנסת. שימשה כעוזרת של היועץ המשפטי לכנסת איל ינון וכממונה בצוות המשפטי של ועדת הכלכלה. החל מ-2017 כיהנה כממונה על ייצוג הכנסת בערכאות שיפוטיות, וגיבשה את עמדת הכנסת בעתירות חוקיתות שונות, את עמדת היועץ המשפטי לכנסת בסוגיות חוקתיות ומנהליות, ועוד. נחשבת למומחית למשפט חוקתי.

=== משנה ליועץ המשפטי לממשלה ===
באפריל 2022, בתום תהליך ארוך, קיבלה ועדת האיתור את דרישתם של שר המשפטים גדעון סער ומנכ"ל משרד המשפטים ערן דוידי, והמליצה על מינוי סומפולינסקי למשנה ליועץ המשפטי לממשלה למשפט ציבורי־חוקתי, במקומו של רז נזרי. בתחילת מאי 2022 אישרה ממשלת ישראל ה-36 את מינויה.

במאי 2022, לבקשת שר המשפטים גדעון סער, פרסמה חוות דעת לפיה פקיעת חוק תקנות שעת חירום (יהודה והשומרון – שיפוט בעבירות ועזרה משפטית) – מצב אפשרי לאור מצבה של הקואליציה בכנסת ה-24 – תוביל בהכרח להפיכת חיי הישראלים ביהודה ושומרון ל"קשה עד בלתי אפשרית".<ref>[https://static.zman.co.il/www/uploads/2022/06/%D7%97%D7%95%D7%95%D7%AA-%D7%93%D7%A2%D7%AA-%D7%9E%D7%A9%D7%A0%D7%94-%D7%9C%D7%99%D7%95%D7%A2%D7%9E%D7%B4%D7%A9-%D7%A2%D7%9C-%D7%AA%D7%A7%D7%A0%D7%95%D7%AA-%D7%97%D7%99%D7%A8%D7%95%D7%9D-%D7%90%D7%99%D7%95%D7%A9-1.pdf השלכות אפשריות של פקיעת החוק להארכת תוקפן של תקנות שעל חירום], 31 במאי 2022; </ref> 

בפברואר 2023, לצד היועצת המשפטית לממשלה גלי בהרב-מיארה, פרסמה חוות דעת המבקרת את תזכיר התיקון לחוק יסוד: השפיטה שפרסם שר המשפטים יריב לוין, במסגרת הרפורמה המשפטית.<ref></ref> בהמשך הציגה את עמדתה בועדת החוקה, חוק ומשפט של הכנסת, בראשות חבר הכנסת שמחה רוטמן, שהתעמת עמה על רקע זה.<ref>[https://main.knesset.gov.il/Activity/committees/Huka/News/Pages/press6223.aspx יו"ר ועדת החוקה ח"כ רוטמן תוקף את המשנה ליועמ"שית עו"ד סומפולינסקי על הצגת עמדה מטעם היועמ"שית], באתר הכנסת, 6 בפברואר 2023; </ref>

בפברואר 2023, לצד גיל לימון ועל דעת בהרב-מיארה, פרסמה חוות דעת לפיה תיקון לחוק יסוד: הממשלה, לביטול הלכת דרעי-פנחסי באמצעות חוק יסוד הקובע שמינוי שר יהיה כפוף לביקורת שיפוטית רק ביחס לתנאי הכשירות הקבועים, עשוי להיפסל בידי בג"ץ ויש להתנגד לו מטעמים מהותיים.<ref></ref>

== חיים אישיים ==
נשואה לעורך הדין איתי פייגלין, אם לחמישה ומתגוררת ביישוב נס הרים.<ref></ref> מקיימת אורח חיים דתי. גיסה הוא שופט התעבורה עמית בר. בהסדר למניעת ניגוד עניינים של תפקידה כמשנה ליועץ המשפטי לממשלה, ציינה כי בין חבריה הקרובים נמנים השרים חילי טרופר ויועז הנדל, המתגוררים ביישובה.<ref>אביטל סומפולינסקי, [https://www.gov.il/BlobFolder/dynamiccollectorresultitem/avital8522/he/conflict-of-interest_avital8522.pdf הסדר למניעת ניגוד עניינים], 14 באפריל 2022</ref>

== קישורים חיצוניים ==

* 

== הערות שוליים ==

קטגוריה:בוגרי האוניברסיטה העברית בירושלים: משפטים
קטגוריה:עובדי ייעוץ וחקיקה
קטגוריה:משנים ליועץ המשפטי לממשלה
קטגוריה:בוגרות אולפנת חורב
קטגוריה:בוגרות האוניברסיטה העברית בירושלים: משפטים
קטגוריה:עורכי דין ישראלים
קטגוריה:עורכות דין ישראליות
קטגוריה:נס הרים: אישים
קטגוריה:ישראלים שנולדו ב-1978
קטגוריה:ישראליות שנולדו ב-1978